b'\n_START_ARTICLE_\nKapokovec\n_START_SECTION_\nOpis\n_START_PARAGRAPH_\nKapokovec je veliko drevo, ki lahko dose\xc5\xbee vi\xc5\xa1ino do 70 metrov in ima obse\xc5\xbeno deblo, ki ima na bazi dolge podporne korenine in lahko dose\xc5\xbee preko 3 metre v premeru. Veje drevesa so mo\xc4\x8dne, debele in skoraj vodoravne, kar mu daje \xc5\xa1iroko kro\xc5\xa1njo._NEWLINE_Listi so veliki in dlanasto sestavljeni iz 5-7 celerobnih listi\xc4\x8dev, ki lahko dose\xc5\xbeejo do 20\xc2\xa0cm v dol\xc5\xbeino. Cvetovi so beli in veliki, rastejo v \xc5\xa1opih in imajo \xc4\x8da\xc5\xa1o iz zraslih listov in podolgovate ven\xc4\x8dne liste iz katerih gleda 3-15 pra\xc5\xa1nikov._NEWLINE_Plod je podolgovata usnjata \xc5\xa1truca, dolga tudi preko 10 centimetrov, ki vsebuje \xc5\xa1tevilna rjava jaj\xc4\x8dasta semena, ki jih obdajajo gosti, lahko vnetljivi kosmi, podobni bomba\xc5\xbeu. Iz teh vlaken izdelujejo nekak\xc5\xa1no naravno volno imenovano kapok, ki se uporablja za polnjenje blazin in pohi\xc5\xa1tva in je ni mogo\xc4\x8de presti.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDrevo je samoraslo povsod v tropih od Srednje in Ju\xc5\xbene Amerike preko Afrike pa vse do Azije in otokov Tihega oceana. V su\xc5\xa1nej\xc5\xa1ih podro\xc4\x8djih je drevo listopadno, drugod pa je vednozeleno. Kapokovec je simbol Portorika._NEWLINE_Les drevesa je izredno lahek in vsestransko uporaben, drevo samo pa gojijo bolj zaradi kapoka kot zaradi lesa. Kapokovec se razmno\xc5\xbeuje s semeni, rastlina pa raste hitro. Danes najve\xc4\x8d kapokovcev gojijo na Javi, Filipinih in v Maleziji.'